08/11/2022 | Administración Autonómica
Xunta de Galicia
Consellería de Promoción do Emprego e Igualdade
Xefatura Territorial da Coruña
Servizo de Emprego e Economía Social
Resolución de inscrición e publicación do convenio colectivo de Airfoods, SL, no seu centro de traballo do aeroporto Rosalía de Castro - Santiago de Compostela (código de convenio núm.15104521012022)

O 13 de xuño de 2022 tivo entrada no rexistro de acordos e convenios colectivos de traballo da Comunidade Autónoma de Galicia (REGCON) a solicitude de inscrición do convenio colectivo de Airfoods, SL, no seu centro de traballo do aeroporto Rosalía de Castro - Santiago de Compostela. (localizador temporal AE15TX76). O convenio colectivo de referencia é o resultado do acordo asinado o 8 de xuño do 2022 pola comisión de mediación constituída ao abeiro do acordo interprofesional galego sobre procedementos extraxudiciais de solución de conflitos de traballo (AGA), como expuxo a secretaria do Consello Galego de Relacións Laborais mediante escrito do 10 de xuño de 2022, que, por encargo e delegación expresa da referida comisión, procedeu a presentar o acoro diante da autoridade laboral para os efectos de rexistro, depósito e publicación oficial, de ser o caso, para dar cumprimento ao Real Decreto 713/2010, de 28 de maio, sobre rexistro e depósito de convenios e acordos colectivos de traballo. Desta maneira, conclúese que se pode inscribir o convenio colectivo de Airfoods, SL, no seu centro de traballo do aeroporto Rosalía de Castro - Santiago de Compostela, de acordo co disposto no Real decreto lexislativo 2/2015, do 23 de outubro, polo que se aproba o texto refundido da Lei do Estatuto dos Traballadores (BOE núm.255, do 24 de outubro de 2015) e no referido Real Decreto 713/2010, do 28 de maio, sobre rexistro e depósito de convenios e acordos colectivos de traballo, (BOE núm.143, do 12 de xuño de 2012), así como na Orde do 29 de outubro de 2010 pola que se crea o rexistro de convenios e acordos colectivos de traballo na Comunidade Autónoma de Galicia (DOG núm.222, do 18 de novembro). Esta xefatura territorial é competente para resolver a inscrición deste convenio colectivo, ao abeiro do Decreto 123/2022, do 23 de xuño, polo que se establece a estrutura orgánica da Consellería de Promoción do Emprego e Igualdade (DOG núm.130, de 8 de xullo de 2022). De acordo con todo o indicado, RESOLVO: 1. Inscribir o convenio colectivo da empresa Airfoods, SL, no seu centro de traballo do aeroporto Rosalía de Castro - Santiago de Compostela. (localizador temporal AE15TX76), no rexistro de convenios e acordos colectivos de traballo da Comunidade Autónoma de Galicia.2. Ordenar a remisión do texto deste convenio colectivo ao Boletín Oficial da Provincia da Coruña para a súa publicación. A Coruña, 2 de novembro de 2022 A xefa territorial Judit Fontela Baró CONVENIO COLECTIVO PERSOAL AEROPORTO DE SANTIAGO Artigo 1.- Ámbito territorial Este convenio colectivo regulará as relacións laborais na Empresa Airfoods, S. L., no seu centro de traballo do Aeroporto Rosalía de Castro - Santiago de Compostela. Artigo 2.- Ámbito persoal Este convenio afectará o persoal da Empresa Airfoods, S. L. do centro de traballo mencionado no artigo anterior. Artigo 3.- Vixencia, duración e prórroga. Ultraactividade Este convenio terá unha vixencia de tres anos, entrando en vigor con data do 1 de xaneiro de 2022, con independencia da súa publicación no Boletín Oficial correspondente. En calquera caso, o Convenio manterá a súa vixencia 24 meses máis do que estableza a normativa legal vixente de aplicación. Sen prexuízo dos períodos citados, poderase denunciar por calquera das partes cun mes de antelación, como mínimo, da data do seu vencemento. Se non mediase denuncia, entenderase prorrogado por períodos dun ano sucesivamente, aplicándose unha revisión correspondente ao IPC do ano anterior máis 2 puntos porcentuais. Artigo 4.- Incrementos salariais Durante o ano 2022, as persoas traballadoras percibirán os salarios estipulados na táboa anexa, que supoñen un incremento do 4%, sobre os vixentes en 2021. Para o ano 2023, aplicarase unha suba do 2,25% sobre todos os conceptos económicos do convenio. Para o ano 2024, aplicarase unha suba do 2,25% sobre todos os conceptos económicos do convenio. Artigo 5.- Comisión Paritaria Constituirase unha Comisión Paritaria formada pola representación legal das persoas traballadoras e a representación da empresa, e a súa función será solucionar as diferenzas que houbese en canto á interpretación e aplicación do establecido neste convenio. Artigo 6.- Manutención Todo o persoal, de calquera clase ou categoría que non faga uso do dereito de manutención, recibirá como compensación en metálico a cantidade de 50.22 € mensuais ou 1,66 € diarios. Artigo 7.- Antigüidade Os premios de antigüidade quedan de acordo coa seguinte escala: 1.30,63 € ao cumprir tres anos de servizo efectivo na empresa.2. 66,61 € aos seis anos.3. 124,59 € aos nove anos.4. 213,14 € aos catorce anos.5. 301,05 € aos dezanove anos.6. 353,00 € aos vinte e cinco anos. A partir dos vinte e cinco anos de servizo na empresa aumentarase a cantidade de 17,95 €, por cada cinco anos, ata un límite de 40 anos. A data de inicio para a antigüidade será a de comezo na empresa, independentemente de posibles cambios de categoría na súa traxectoria profesional. Artigo 8.- Gratificacións extraordinarias As gratificacións do Nadal e do "Día da Patria Galega" serán de 30 días. No mes de setembro aboarase unha paga extraordinaria de 15 días. As pagas extraordinarias citadas serano por salario base, incrementado coa antigüidade, manutención e plus de transporte. Estas 3 pagas están prorrateadas e páganse por tanto á persoa traballadora incrementando os seus haberes en cada un dos meses do ano (12 meses). Artigo 9.- Vacacións O período de vacacións para todo o persoal afectado por este convenio será de trinta días naturais de forma rotativa. As vacacións gozaranse nun período de 28 días ininterrompidos, comezando o citado período en luns. Os 2 días restantes serán gozados no transcurso do ano, de común acordo entre Empresa e a persoa traballadora, e en calquera caso fóra dos períodos da Semana Santa, o Nadal e o verán, mediando un aviso previo de tres días. Así mesmo, este goce nunca poderá ser simultaneado por dúas persoas traballadoras da mesma quenda e a preferencia teraa a primeira persoa traballadora que a solicite. A estes dous días, poderase unir de común acordo o goce dun día máis en compensación da festividade correspondente ao día da patroa, Santa Marta, recollido no calendario en data 29 de xullo. Con independencia das vacacións, as persoas traballadoras gozarán dos 14 días non laborables legalmente establecidos, dentro dos meses de maio a setembro, a maiores dos días de descanso que correspondan a cada persoa traballadora. Os períodos de goce comezarán o primeiro día de traballo despois dos días de descanso correspondentes. O goce deste período será rotativo. No período de maio a setembro soamente poderán coincidir unha persoa traballadora por quenda. Artigo 10.- Xornada laboral A duración máxima da xornada ordinaria de traballo será de 123 horas e 40 minutos, en cómputo trisemanal. A xornada de traballo diaria será continuada e rotativa. As quendas de traballo serán trisemanais cunha xornada diaria de oito horas e cincuenta minutos, con catorce días de traballo e sete de descanso: sete días de traballo en quenda de mañá—de venres a xoves- cinco días de descanso de venres a martes-, sete días de traballo en quenda de tarde —de mércores a martes- e dous días de descanso —mércores e xoves. Durante a xornada de traballo establécese un descanso de 30 minutos. Deste descanso dedicaranse 20 minutos para a comida ou cea, e os outros 10 minutos para o almorzo ou merenda. Os horarios establécense da seguinte maneira: Quenda de mañá Quenda de tarde Quenda de noite 05:10 a 14:00 h.13:10 a 22:00 h.03:00 a 06:30 h.06:10 a 15:00 h.14:00 a 22:50 h.07:10 a 16:00 h.15:00 a 23:50 h.16:00 a 24:50 h. Artigo 11.- Horas extraordinarias Ante a grave situación de paro existente, e co fin de favorecer a creación de emprego, ambas as partes acordan a conveniencia de reducir as horas extraordinarias conforme os seguintes criterios: 1.- Horas extraordinarias habituais: Suprímense a súa realización.2.- Horas extraordinarias que veñan esixidas pola necesidade de reparar sinistros ou outros danos extraordinarios e urxentes, así como en caso de risco de perda de materias primas: Realizaranse en caso necesario.3.- Horas extraordinarias necesarias por pedidos ou períodos punta de produción, ausencias imprevistas, cambios de quenda de traballo e outras circunstancias de carácter estrutural derivadas da natureza da actividade de que se trata: mantemento, sempre que non sexa posible a utilización das distintas modalidades de contratación temporal ou parcial previstas pola Lei. As horas extraordinarias, ou tracción destas, realizadas serán rexistradas nun libro destinado para o efecto, entregando o parte correspondente aos representantes das persoas traballadoras e a persoa traballadora afectada. O número de horas extraordinarias non poderá ser superior a oitenta anuais por persoa traballadora. En cómputo anual e globalmente por departamento, a empresa negociará coa representación legal das persoas traballadoras a posibilidade de crear novos postos de traballo en función do exceso de horas realizadas. En todo caso, as horas extraordinarias realizadas serán aboadas a razón de 22,26 € brutos cada unha, con independencia da categoría laboral ou antigüidade da persoa traballadora que as realice. Artigo 12.- Cesamentos voluntarios O prazo de preaviso nos casos de cesamentos voluntarios das persoas traballadoras será de dez días. A omisión de preaviso comportará a perda pola persoa traballadora das retribucións correspondentes a cada día de atraso no preaviso, que se poderán descontar da liquidación. Artigo 13.- Licenzas Sen perda de retribución ningunha a empresa concederá licenza nos casos seguintes e coa seguinte duración: • Matrimonio da persoa traballadora.- 15 días. • Morte de familiares ata o segundo grao de consanguinidade e afinidade.- 4 días. • Voda de fillos/as e irmáns/as, bautizos e 1° comuñóns.- 1 día. (Se é fóra de Galicia.- 3 días) • Enfermidade grave ou intervención cirúrxica de familiares ata o segundo grao de consanguinidade ou afinidade.- 4 días. • Traslado do domicilio habitual.- 2 días. Durante o ano concederanse cinco días de licenza non retribuídos segundo as necesidades da persoa traballadora, e sempre que non prexudique o normal desenvolvemento da produtividade da empresa. A solicitude destas licenzas realizarase cunha antelación de, polo menos, 48 horas. Artigo 14.- Excedencias A persoa traballadora cunha antigüidade na empresa de, polo menos, un ano terá dereito a que se lle recoñeza a situación de excedencia voluntaria por un período máximo de cinco anos sen que en ningún caso se poida producir tal situación nos contratos de duración determinada. A persoa traballadora deberá reunir as condicións seguintes: a. Contar cunha antigüidade na empresa superior a un ano. A concesión outorgarase dentro do prazo dun mes a partir da data da petición. b. A excedencia terá unha duración mínima de 4 meses, e máxima de 5 anos concedéndose polo tempo solicitado. c. A persoa traballadora que desexe incorporarse ao seu posto de traballo, notificarao á empresa cun mes de anticipación á data na que expire o prazo. d. Perderá o dereito á reincorporación ao seu posto de traballo todo aquel excedente que, en tal período de tempo, preste servizos por conta allea en calquera posto de traballo dentro do territorio do Estado español en empresas comprendidas no ALEH. e. Se a empresa dese emprego a outra persoa traballadora para substituír o excedente, que tería a condición de interino causando baixa ao reincorporarse a persoa substituída. Se esta non se reincorporase no prazo e condicións sinalados, cesaría definitivamente na empresa, adquirindo a persoa interina a condición de fixa. f. As persoas traballadoras terán dereito a un período de excedencia non superior a tres anos para atender ao coidado de cada fillo/a, a contar desde a data de nacemento deste. Os fillos sucesivos darán dereito a un novo período de excedencia que, de ser o caso, poñería fin ao que viñese gozando. Cando a nai e o pai traballen só un poderá exercer este dereito. g. Así mesmo poderán solicitar a situación de excedente as persoas traballadoras que exerzan funcións sindicais de ámbito provincial ou superior e mentres dure o exercicio do seu mandato. h. Para acollerse a outra excedencia voluntaria a persoa traballadora deberá cubrir un novo período de, polo menos, catro anos de servizos efectivos na Empresa. A excedencia concederase sen dereito ningún a retribución, e o tempo que dure non será computable para ningún efecto. Artigo 15.- Complemento IT/AT En caso de enfermidade ou accidente, a persoa traballadora percibirá o 100 por 100 das retribucións que con anterioridade á baixa viña percibindo, salario base, antigüidade e a prorrata de pagas extras. Esta prestación manterase por un período de doce meses. Artigo 16.- Uniformidade A empresa proporcionará ao seu persoal os uniformes, así como a roupa de traballo que non sexa de uso común na vida ordinaria das persoas empregadas. Como mínimo, a Empresa dará dous uniformes por ano, ou ben unha compensación económica acordada entre a representación das persoas traballadoras e a representación da empresa. Artigo 17.- Axuda escolar As persoas traballadoras con fillos/as menores en idade escolar percibirán unha axuda anual por fillo/a de 70 € mentres o fillo/a permaneza escolarizado e será efectiva ata os 18 anos do alumno/a. Artigo 18.- Xubilación As persoas traballadoras afectados por este convenio poderanse acoller á xubilación, a partir dos 60 anos e reunindo os requisitos legalmente establecidos, de acordo co establecido no artigo 166.2 do texto refundido da Lei Xeral da Seguridade Social e no artigo 12.6 do Estatuto dos Traballadores. A decisión de acollerse a este tipo de xubilación deberá ser comunicada á empresa cunha antelación mínima de tres meses á data de efectos. Artigo 19. Premio de vinculación Co fin de compensar a situación de xubilación das persoas traballadoras que deberá ter unha antigüidade de 10 anos como mínimo, establécese una axuda económica en función da idade na que a persoa traballadora abandone a empresa; con excepción de que a saída desta sexa por algún caso de despedimento contemplado na lexislación laboral vixente. As contías das devanditas axudas establécense no seguinte: • 63 anos: unha mensualidade por cada dous anos de servizo, establecéndose o límite en 15 mensualidades. • 64 anos: unha mensualidade por cada tres anos de servizo, establecéndose o límite en 10 mensualidades. • 65 anos ou máis: unha mensualidade por cada tres anos de servizo, establecéndose o límite en 6 mensualidades. Estas mensualidades poderán ser substituídas por tempo na vez de ser percibidas en metálico, co que a persoa traballadora tería tempo de descanso retribuído sendo este anterior á data da idade de xubilación estimada, e sempre que esta data de xubilación estea dentro do período da concesión. No suposto de redución de xornada percibiranse estas cantidades en proporción á xornada reducida. Artigo 20.- Seguro de vida colectivo e incapacidade A empresa concertará un seguro de vida que garanta á persoa, ou persoas, consignadas pola persoa traballadora na correspondente póliza, en caso de falecemento deste antes da idade de xubilación, un capital de 18.030,36 €. Igualmente, este seguro garantirá á persoa traballadora a entrega do mesmo capital por unha soa vez no caso de que se declarase á persoa traballadora en estado de incapacidade permanente que determine a imposibilidade de traballar e a perda de emprego. Artigo 21.- Auxilio defunción No caso de falecemento, estando de alta na empresa, do traballador/a concederáselle á viúva/viúvo, ou fillos/as, un auxilio de defunción por importe de 601,01 €. Artigo 22.- Axuda económica por matrimonio A persoa traballadora que contraia matrimonio percibirá, unha soa e única vez, unha axuda económica con cargo á empresa, sempre que conte cunha antigüidade mínima de dous anos no centro de traballo, polo importe correspondente a un mes do seu salario base máis a antigüidade correspondente. Artigo 23.- Incentivo sobre vendas Establécese un sistema de incentivos anuais por tramos a partir do ano 2022, baseado no Resultado Neto (RN) obtido no exercicio en curso respecto das vendas (V) do mesmo (RN/V). Este incentivo non será consolidable, nin acumulable nos seus tramos e aplicarase a condición de que se cumpran os obxectivos de rendibilidade do RN segundo as porcentaxes indicadas na táboa seguinte: 1,00% do Salario Bruto Anual se o Resultado Neto respecto das vendas está entre o 6,01% e o 9,00% 2,00% do Salario Bruto Anual se o Resultado Neto respecto das vendas está entre o 9,01 e o 12,00% 4,00% do Salario Bruto Anual se o Resultado Neto respecto das vendas é maior do 12,01% Artigo 24.- Fomento da seguridade no emprego A empresa comprométese a manter o nivel de emprego actual, sempre que se manteña o nivel de pasaxeiros do aeroporto respecto ao ano inmediatamente anterior. En caso de contravir o anterior e se produza algún despedimento e este sexa declarado improcedente, das opcións de indemnización ou de readmisión establecidas no Estatuto dos Traballadores e a Lei de Procedemento Laboral, prevalecerá a elixida pola persoa traballadora afectada. Artigo 25.- Cesta do Nadal A empresa entregará, para celebrar as festas do Nadal, a todas as persoas traballadoras unha cesta de Nadal todos os anos. Artigo 26.- Cláusula de revisión No caso de que o IPC xeral correspondente ao ano 2022 supere o 4,00% aplicarase unha revisión á alza do 0,5% sobre todos os conceptos salariais do convenio vixente. Se o correspondente ao ano 2023 superase o 2,25%, aplicarase unha revisión á alza do 1,00% sobre todos os conceptos salariais do convenio vixente. Se o correspondente ao ano 2024 superase o 2,25%, aplicarase unha revisión á alza do 0,5% sobre todos os conceptos salariais do convenio vixente.